Doi argeşeni au fost diagnosticaţi cu boala Lyme anul acesta, autorităţile din judeţ primind, marţi, rezultatele de laborator care confirmă prezenţa bolii pentru al doilea pacient. De la începutul anului, în judeţul Argeş au existat cinci suspiciuni de boală Lyme, în două cazuri analizele au confirmat boala, în al treilea caz aceasta a fost infirmată, iar pentru alţi doi bolnavi rezultatele nu sunt gata.

Autorităţile din Argeş, judeţ în care de la începutul anului au existat cinci suspiciuni de boală Lyme, au primit, marţi, rezultatele analizelor de laborator care confirmă prezenţa bolii la un al doilea pacient şi infirmă boala pentru al treilea pacient în privinţa căruia exista suspiciunea de îmbolnăvire, a declarat pentru News.ro directoarea Direcţiei de Sănătate Publică Argeş, Sorina Honţaru.

Potrivit acesteia, pentru alţi doi pacienţi în privinţa cărora există suspiciunea îmbolnăvirii, se aşteaptă rezultatele analizelor de laborator.

Primul pacient a fost diagnosticat cu Lyme în judeţul Argeş săptămâna trecută, fiind vorba despre un adolescent în vârstă de 16 ani, dintr-o zonă rurală.

Specialiştii în domeniul sănătăţii publice recomandă populaţiei o serie de măsuri pentru prevenţia îmbolnăvirii cu Lyme. Astfel, potrivit unui comunicat al DSP Argeş, se recomandă ca după desfăşurarea unor activităţi în aer liber în zonele în care pot trăi căpuşe să fie verificată prezenţa acestora pe haine şi pe corp, acordând o atenţie deosebită axilelor, zonei inghinale, picioarelor, ombilicului, gâtului şi capului.

Medicii atrag atenţia că la copii căpuşele sunt adesea găsite pe cap, la nivelul liniei părului şi, întrucât sunt foarte mici, pot fi uşor trecute cu vederea.

Muşcătura de căpuşă arată de obicei ca un mic pistrui închis la culoare, cu o crustă ce nu poate fi îndepărtată de pe piele. De obicei, nu doare. Totuşi, căpuşa ar trebui să fie îndepărtată cât mai curând posibil pentru a minimiza riscul de infecţie, precizează sursa citată.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.